Pleštinská, Zita, poslankyňa NR SR (2022-05-05):
Ďakujem, pán predsedajúci. Vážené kolegyne, vážení kolegovia, predkladám interpeláciu na ministra dopravy a výstavby Slovenskej republiky Andreja Doležala vo veci nadmerného hluku z dopravy na diaľnici D1 a absencie stien na ochranu pred hlukom v meste Svit. Vážený pán minister, v súlade čl. 80 Ústavy Slovenskej republiky a § 129 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov si vám dovoľujem podať nasledovnú interpeláciu. Diaľnica D1 prechádza katastrom mesta Svit v blízkosti mestskej časti Podskalka a v bezprostrednej blízkosti chráneného rekreačného územia kategórie II. Meranie intenzity hluku z dopravy vykonané v rokoch 2014 a 2017 v uvedených častiach mesta preukázali, že hodnoty špecifického hluku spôsobeného výlučne dopravou na D1 sú značne vyššie ako prípustné hodnoty. V mestskej časti Podskalka bol v čase merania hluk 3- až 7,1-násobne vyšší. Alarmujúca situácia je na území chráneného rekreačného územia kategórie II, kde merania preukázali až 22,4-násobne prekročenie prípustných hodnôt. Kategorizáciu chráneného rekreačného územia potvrdil Regionálny úrad verejného zdravotníctva so sídlom v Poprade vo svojom záväznom vyjadrení zo 12. 12. 2016. Príslušníci pracov... príslušní pracovníci ministerstva dopravy a výstavby Slovenskej republiky a správca diaľnice D1 vedia o týchto objektívne zistených skutočnostiach už 7 rokov. Do dnešného dňa podali mesto Svit, Základná organizácia Slovenského zväzu záhradkárov 35-9 Breziny vo Svite a petičný výbor petície občanov za vybudovanie stien na ochranu pred hlukom z diaľnice D1 a zo železnice v meste Svit celkom desať individuálnych žiadostí o vybudovanie protihlukových stien popri diaľnici D1. Žiadosti boli adresované Ministerstvu dopravy a výstavby Slovenskej republiky alebo Národnej diaľničnej spoločnosti v období rokov 2014 až 2021. A aj posledná žiadosť adresovaná ministrovi dopravy a výstavby zo 14. decembra 2021 bola zamietnutá ako neopodstatnená. Riešenie hluku z dopravy v meste Svit nie je zahrnuté v dokumentoch „Priority vo výstavbe cestnej infraštruktúry“ ani v „Zozname investičných priorít“, ktoré schválila vláda Slovenskej republiky dňa 16. septembra 2020 uznesením č. 567/2020. Mesto Svit nie je uvedené ani v dokumente „Harmonogram prípravy a výstavby projektov cestnej infraštruktúry“, ktorý vláda Slovenskej republiky vzala na vedomie dňa 12. 5. 2021. V tomto poslednom materiáli sa v najbližšom desaťročí počíta s výstavbou protihlukových stien na celkom deviatich miestach. Zaujíma ma preto, či na týchto deviatich miestach zahrnutých do plánu výstavby je ohrozenie hlukom obyvateľstva dokázateľne naliehavejšie ako v meste Svit. V nadväznosti na vyššie uvedené informácie si vás, vážený pán minister, dovoľujem požiadať o odpovede na nasledovné otázky: 1. Aká je úroveň hluku z dopravy v decibeloch na každom z deviatich miest, na ktorých majú byť vybudované protihlukové steny. Konkrétne je to na miestach Šoporňa, Báb, Privádzač Košice Južné nábrežie, Vlčkovce, Jarovce, Lamač, Lafranconi – tunel Sitina, Nitra – Kynek, Váhovce, Banská Bystrica. O koľko decibelov je prekročená intenzita hluku od najvyššej prípustnej hodnoty v každom z uvedených deviatich miest a aká bude vzdialenosť protihlukových stien od územia chráneného pred hlukom? 2. Z akých dôvodov nebola do materiálov schválených vládou Slovenskej republiky zahrnutá výstavby protihlukových stien v meste Svit? 3. Aké sú predpokladané náklady na výstavbu protihlukových stien z dopravy na D1 v meste Svit? S pozdravom Pleštinská. Ďakujem pekne.